65/2019. (XII. 13.) OBT határozat
OBT vélemény beszerzéséről
Az Országos Bírói Tanács felkéri az OBH elnökét, hogy
az Országos Bírósági Hivatal elnökének 26/2019. (XI. 25.) OBH utasítása a bírósági határozatok anonimizálásával és közzétételével kapcsolatban a bíróságokra háruló feladatokról,
az Országos Bírósági Hivatal elnökének 25/2019. (XI. 14.) OBH utasítása a közhiteles nyilvántartások és adatbázisok használatáról,
az Országos Bírósági Hivatal elnökének 17/2019. (X. 14.) OBH utasítása a bírósági fogalmazók joggyakorlatáról, képzéséről és értékeléséről,
az Országos Bírósági Hivatal elnökének 18/2019. (X. 14.) OBH utasítása a bírósági titkárok képzéséről szabályzatok hatályba lépését határozatlan időre halassza el, és azokról az OBT véleményét szerezze be.
Az Országos Bírói Tanács felkéri az OBH elnökét, hogy a 15/2019. (IX. 26.) OBH utasítása a bíróságok egységes iratkezelési szabályzatáról szóló 17/2014. (XII. 23) OBH utasítás módosításáról rendelkező utasítását helyezze hatályon kívül vagy az utasítás 45. §-át az alkalmazás elhalasztása érdekében módosítsa, és a szabályzatról az OBT véleményét szerezze be.
Az Országos Bírói Tanács felkéri továbbá az OBH elnökét, hogy a bírák képzéséről szóló OBH utasítás tervezetéről - annak kihirdetése előtt - szerezze be az OBT véleményét.
Indokolás
A Bszi. 103. § (1) bekezdés c) pontja értelmében az OBT véleményezi az OBH elnöke által kiadott szabályzatokat, ajánlásokat.
Az OBH elnöke több olyan határozatot is hozott 2019. szeptember és november hónapjaiban, amelyek az adminisztrációt, határozatszerkesztést, anonimizálást és iratbetekintést alapjaiban alakítják át. Ezek közül két szabályzat 2020. január 1-jén lép hatályba, a Beisz-t módosító szabályzat azonban már 2019. október 1-jén hatályba lépett azzal, hogy legtöbb rendelkezését csak a 2019. december 31. után indult ügyekben kell alkalmazni. A szabályzatok értelmében az újonnan bevezetett Ítélkezést Támogató Rendszer (ITR) a BIIR mellett párhuzamosan működik. A szabályzatok egyebek mellett bírói feladattá teszik a betekintési jogosultságok beállítását, a határozatszerkesztésben formakényszert vezetnek be, és minden fellebbezhető végzés belső anonimizálását is kötelezően előírják. A rendszer kötelező bevezetése minden bírót és - a fizikai dolgozókon kívül - minden igazságügyi alkalmazottat érint, a munkafolyamatokat alapvetően változtatja meg. A szabályzatokat az OBT nem véleményezhette, több rendelkezésükkel szemben észrevételek fogalmazódtak meg a bírói karban, és a bevezetésre való felkészülés sem volt elégséges. Ezen okokból az utasítások hatályba lépésének elhalasztása, a már hatályba lépett módosítások hatályon kívül helyezése, és későbbi hatályba léptetés esetén is az OBT véleményének beszerzése szükséges.
A bírósági fogalmazók és bírósági titkárok képzéséről rendelkező 17/2019. (X. 14.) és 18/2019. (X. 14.) szabályzatok a bírósági fogalmazók és bírósági titkárok képzési rendszerét, valamint előbbiek joggyakorlatát és értékelési rendjét alapjaiban alakítja át szintén 2020. január 1-jei hatályba lépéssel. Mindkét szabályzat a fogalmazókra és titkárokra kötelező kreditrendszert vezet be, melyben a bíróságon kívüli tevékenységek és a bírósági vezetők egyedi döntésétől függő egyéb összetevők is meghatározó jelentőséggel bírnak. A szabályzatokat az OBT nem véleményezhette. Erre tekintettel az utasítások hatályba lépésének elhalasztása és későbbi hatályba léptetés esetén is az OBT véleményének beszerzése szükséges.
Az OBH megküldte a bíróságok számára véleményezésre a bírák képzéséről szóló OBH utasítás tervezetét. A Bszi. 103. § (4) bekezdés b) pontja alapján az OBT véleményezi a bírák képzési rendszerének és a képzési kötelezettség teljesítésének szabályait. A szabályzat tervezete alapvetően érinti a bírák előmenetelét, és a követelmények nem teljesítése esetén a bírákat súlyos szankciókkal fenyegeti. Az OBT-t nem vonták be a szabályzat előkészítésébe. A szabályzat esetleges elfogadása előtt elengedhetetlen az OBT érdemi véleményének beszerzése.